1





ПРИЛОГ 3
ЈАВНОГ УГОВОРА
о јавно-приватном партнерству за дугорочну испоруку топлотне енергије 
за грејање 11 (једанаест) јавних објеката уз реконструкцију система за производњу топлoтне енергије у општини Апатин

СПЕЦИФИКАЦИЈА РАДОВА ПРИВАТНОГ ПАРТНЕРА НА ИЗГРАДЊИ 
УГОВОРНИХ ЕНЕРГЕТСКИХ ИНСТАЛАЦИЈА
Приликом подношења понуде потребно је предати и Идејни пројекат (ИДП). Пројектни задатак идејног пројекта је саставни део овог Прилога и дефинише обим и карактеристике радова које Приватни партнер треба да изврши у сврху реконструкције система за производњу топлотне енергије за потребе грејања Уговорних објеката из Прилога 1 уговора . Идејни пројекат треба да буде израђен у складу са правилима струке, као и да садржи све потребне елементе у складу са важећим Законима. 

ПРОЈЕКТНИ ЗАДАТАК 

На основу прегледа Уговорних објеката и припадајућих система за производњу, дистрибуцију и снабдевање топлотном енергијом (у даљем тексту: „ТЕ“), прикупљених података и сагледаних потреба Уговорних објеката, сачињен је прелиминарни предлог техничког решења за унапређење економичности и ефикасности снабдевања топлотном енергијом Уговорних објеката из Прилога 1 Уговора.
Примарни циљ овог документа је идентификација оптималног техничког решења, осносно спецификација радова, који би допринели повећању енергетске ефикасности, комфора и квалитета снабдевања топлотном енергијом предметних јавних објеката. Топлотну енергију ће производити и на прагу нових котларница јавним објектима испоручивати приватни партнер.
Решење за унапређење тренутног стања система за производњу топлотне енергије треба да допринесе смањењу трошкова за функционисање и одржавање, а такође и да оствари еколошки ефекат, омогући већу економичност и поузданост у раду предметних грејних система, те да има значајан утицај на повећање угодности и услова боравка у Уговорним објектима. 
Пројектно-техничком документацијом, односно радовима на реконструкцији извора топлотне енергије зa грејање Уговорних објеката предвидети инсталисање нових високоефикасних модуларних кондензационих генератора топлотне енергије за спољну уградњу на природни гас одговарајућих снага (према грејним квадратурама и стању термичких омотача Уговорних објеката). Гасне генераторе топлоте треба предвидети за спољну/фасадну уградњу. Нова посторојења ће служити као једини извор топлотне енергије за грејање Уговорних објеката, с тим да би се постојеће котларнице оставиле у функцији, односно представљале би back-up системе у случају нужде. Гасни генератори топлоте представљају Уговорне енергетске инсталације у складу са јавним Уговором, за чије правилно и несметано функционисање је задужен Приватни партнер током трајања целокупног уговорног периода од 15 година. 
Ово су практично пакетне котларнице, које се монтирају на предметним објектима као део унутрашње гасне инсталације у складу са Законом о планирању и изградњи, члан 2. став 25. и члан 145. (“Сл. Гласник РС” бр. 72/2009, 81/2009 - испр., 64/2010 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014, 145/2014, 83/2018, 31/2019, 37/2019 - др. закон и 9/2020, 52/2021 и 62/2023). Предности оваквог решења су следеће:
· Кратка, једноставна и јефтина процедура добијања потребних сагласности и дозвола;
· Минимално заузимање простора (без утрошка корисног простора);
· Брза и једноставна – монтажа, прикључење и коришћење.

Постројења, гасни генератори топлоте, морају имати следеће сличне или боље техничке карактеристике:
· Радни притисак: 6 bara,
· Тип уређаја: Кондензациони тип уређаја,
· Место уградње: Уређај за спољашњу уградњу на фасади објекта или на крову,
· Начин регулације сагоревања: Склопом за аутоматско подешавање и оптимизовање квалитета сагоревања тј. смеше ваздух/гориво за све промене врсте и квалитета горива,
· Регулација рада уређаја: Минимално регулација према спољашњој температури и могућност дневног и недељног програмирања,
· Интегрисана хидрауличка скретница или интегрисани измењивач топлоте,
· Комуникациона способност уређаја: Могућност уградње уређаја за даљинско управљање и надзор путем интернета,
· Комуникациона способност повезивања на надређени БМС преко МОД-БУС, КНX, ЛОН протокол,
· Гасни генератор топлоте треба да поседује 3А сертификат издат према Правилнику о захтевима за пројектовање, израду и оцењивање усаглашености гасних апарата СРПС ЕН 15502-2-1:2017,
· Компактне димензије и мала тежина,
· Брза и једноставна монтажа,
· Ниска емисија штетних гасова,
Низак ниво буке при сагоревању.

Гасни кондензациони генератори топлоте треба да имају могућност рада на природни гас, док кондензациона стратегија вођења рада уређаја са клизањем према спољним условима омогућава висок комфор и највећу могућу енергетску ефикасност. 
Наведено техничко решење је комерцијално доступно на нашем тржишту са свим атестима од стране акредитованих контролних организација, који се тичу првенствено безбедности и испуњености неопходних техничких и осталих законских прописа. Ту свакако спадају сертификат о контролисању и потврда о квалитету. Сходно одредбама чланова 33. и 34. Закона о заштити од пожара („Службени гласник РС“, бр. 111/09, 20/2015, 87/2018 и 87/2018 – др. Закони) није предвиђена законска обавеза прибављања сагласности на техничку документацију са аспекта заштите од пожара за изградњу гасне инсталације и гасних уређаја предвиђених за спољну уградњу на фасадама стамбених објеката који не припадају категорији високих објеката.
Нове модуларне гасне генераторе топлоте треба димензионисати на начин да њихов капацитет обезбеди унутрашње пројектне температуре прописане Правилником о енергетској ефикасности зграда („Службени гласник РС“, бр. 61/2011), сходно намени сваког од предметних објеката. Тачан број и позицију гасних генератора топлоте утврдити након обиласка локације.
Пројектно техничком докуменатцијом за реконструкциjу система производње топлотне енергије предвидети и уградњу калориметара иза сваког гасног генератора топлоте, а унутaр топлотних подстаница/објеката како би се мерила количина испоручене топлотне енергије на месечном нивоу, која је потребна за израду месечних обрачуна и наплате услуге. Калориметри ће бити граница одговорности и одржавања постројења између Јавног и Приватног партнера.
Реконструкциja система производње топлотне енергије обухвата и изградњу прикључних гасовода и мерно-регулационих сетова потребних капацитета, а за потребе снабдевања нових гасних генератора топлотне енергије природним гасом. Прикључне гасоводе водити најкраћим путем од места прикључења на дистрибутивни систем природног гаса до МРС-а сваког од потрошача гаса – гасних генератора топлоте. Где је могуће предвидети прикључење на дистрибутивни гасовод ниског притиска (МОП 1-4 бар), у супротном предвидети прикључак на гасовод средњег притиска (МОП 6-16 бар). 
Позиција МРС-а треба да задовољи све законом предвиђене противпожарне прописе, као и стандарде струке.
 Постојећи системи грејања унутар објеката (секундарне инсталације грејања) су пројектовани за рад у режиму 80/60°C. Подстанице су директног типа и искључиво су пумпне подстанице, које су смештене у постојећим котларницама/топлотним подстаницама. Повезивање нових гасних генератора топлоте са постојећих секундарним инсталацијама грејања по Уговорним објектима предвидети унутар постојећих топлотних подстаница тј. котларница. Подстанице нису опремљене аутоматском регулацијом. 
За повезивање нових система за производњу топлотне енергије са постојећим секундарним инсталацијама грејања по објектима, потребно је предвидети пумпну групу и експанзиону посуду одговарајуће запремине како би се одржавао потребан статички и динамички притисак система. Диспозицију наведене опреме предвидети унутар самих гасних генератора топлоте, a иза хидрауличке скретнице или измењивача топлоте. Опционо, уколико за наведено не постоји адекватан простор унутар контејнера гасних генератора топлоте, предвидети уградњу наведене опреме у просторији постојеће котларнице/топлотне подстанице сваког од Уговорних објеката.  
У постојећим топлотним подстаницама/котларницама, унутар којих се прикључују новопројектовани гасни генератори топлоте (цевни развод одговарајућег пречника), пројектовати сву потребну машинску и елекро опрему за спајање нових топлотних извора и постојећих секундарних грејних инсталација, а уз задржавање постојећих топлотних извора/котларница за случај нужде, што подразумева, а не ограничава се на: разделник/сабирник, пумпе, експанзију, запорну, сигурносну и регулациону арматуру, као и уређај за мерење потрошње топлотне енергије – калориметар. 
Приватни партнер врши реконструкцију инсталација на начин дефинисан Пројектим задатком и преузима на управљање и одржавање наведену опрему.
 
Целокупно предложено техничко решење треба да омогући већу економичност и поузданост у раду грејних система Уговорних енергетских објеката, као и да има значајан утицај на повећање угодности и услова боравка, као и да оствари еколошке бенефите кроз смањење емисије CO2 и практично анулирање емисија сумпорних и азотних оксида...
Пројектно-техничком документацијом предвидети савремена техничка решења и опрему. При изради документације држати се важећих стандарда, прописа и закона
Приватни партнер је у обавези да изради целокупну Пројектно-техничку документације (у даљем тексту: „ПТД“) и изврши исходовање потребних решења и дозвола. Приватни партнер ће израдити сву неопходну и потребну ПТД и кроз Централну евиденцију обједињене процедуре (ЦЕОП) исходовати све потребне дозволе и решења за употребу реконструисаних система, а све по Правилнику о садржини, начину и поступку израде и начину вршења контроле техничке документације према класи и намени објеката (Сл. Гласник РС бр. 73/2019 од 11.10.2019 год).
НАПОМЕНА: Израда Идејних решења (ИДР), како за пројекте Унутрашње гасне инсталације (УГИ), тако и за пројекте Гасних прикључака са припадајућим Мерно регулационим сетовима (МРС) за све локација је обавеза Наручиоца, односно будућег Јавног партнера. Остале фазе пројектне документације су обавеза Приватног партнера.

